Järgmisel nädalal toimuvatel ratsutamise takistussõidu Eesti meistrivõistlustel on stardis nii Rein Pill kui ka Urmas Raag, mõlemal on nüüd uus põhihobune.

Kuigi möödunud nädalavahetusel Riias toimunud võistlused Rein Pillil ja tema 11-aastasel ruunal Alfons Ral ebaõnnestusid, on tandemil siiski selja taga edukas suvi. Leedu MK-etapil maikuus saadi kolmas koht, suvel võeti Venemaalt kaks esikohta, esmalt Grand Prix'l juulikuu alguses ja seejärel kõrgetasemelisel MK-etapil Peterburis.

Eelmisel hooajal veel õpipoisi staatuses olnud Alfons Ra on kindlalt tõusnud Pilli põhihobuseks. "Väga hea hobune, väga kvaliteetne ja hästi puhta hüppega," rääkis Pill ERR-ile. "Ainult alati ei tule sõit kõige stabiilsemalt välja."

Selle suve plaanides on kindlalt Eesti meistrivõistlused. Edasi tahetakse koguda kvalifikatsioonipunkte järgmise aasta Euroopa meistrivõistluste tarbeks.

"Edasi päris täpselt veel ei tea. On variant, et lähme Poolasse paariks võistluseks või lähme Venemaale," sõnas Pill.

Urmas Raag, kelle tippratsu Ibelle van de Grote Haart müüdi kevadel maha, on sel aastal võistelnud oma teise hobuse, 11-aastase täku Carlosega.

"Oleme hüpanud neid oma liiga MK-etappe. Natuke nukker on ainult ühe hobusega, aga üritan vastu pidada. See kõik võtab aega, et jälle maailma tippu ronida. Kes teab, kas enam viitsimist on, aga eks ole näha," sõnas Raag.

Ka Raagi näeb kindlasti Eesti meistrivõistlustel, edasised plaanid on aga lahtised. Eesti meistrivõistlused takistussõidus toimuvad järgmisel nädalavahetusel Ruilas.